Martin Ødegaard var onsdag tilbake i full trening for Real Sociedad, og kjemper en innbitt kamp for å rekke lørdagens storkamp mot Real Madrid.

degaard har trent alternativt etter at han pådro seg en skade i høyre ankel mot Celta Vigo for tre uker siden. Tirsdag kjørte nordmannen en «intensiv» aleneøkt, mens han onsdag var tilbake i full trening, skriver den spanske avisen El Diario Vasco.

Det var VG som først skrev om saken i Norge.

Ødegaard, som er utlånt til Real Sociedad fra Real Madrid, kjemper en kamp mot klokka for å bli spilleklar til lørdagens oppgjør mellom de to klubbene på Santiago Bernabéu.

Nordmannen har storspilt så langt i låneoppholdet og ble i september kåret til månedens spiller i spansk La Liga.

20-åringens solide leveranser har bidratt sterkt til at Real Sociedad ligger på 5.-plass på tabellen, kun to poeng bak Barcelona og Real Madrid, som topper La Liga med 25 poeng.

Onsdagens økt ble gjennomført bak lukkede dører.

(©NTB)